**БАСПАСӨЗ БАЯНЫ**

**09 маусым 2022 жыл**

**Сағат 18.00–24.00.**

**«Есік» қорық-музейінде «Музей түні**»

2022 жылдың 09 маусымында «Есік» мемлекеттік тарихи-мәдени музей-қорығында «Музей түні» іс-шарасы өтеді. Бұл Алматы облысының тұрғындары мен қонақтарына қазақ халқының тарихы мен мәдениетінен ақпарат алуына мүмкіндік беретін іс-шара. Қазіргі заманғы «Музей түнінің» форматы әртүрлі жастағы аудиторияны қызықтыра алатын мүмкіндікке ие.

«Есік» мемлекеттік тарихи-мәдени музей-қорығы атаулы шараны алтыншы рет өткізгелі жатыр. Осы аралықта біз өз аудиториямызды қалыптастырдық. Біздегі «Музей түні» Қазақстан музейлері дәстүрге айналдырған мамыр айында емес, маусымда өтейін деп отыр. Бұл арқылы біз музейде өткізілетін осындай форматтағы шаралар белгілі бір мерзімге «байланып» қалмайтынын, бұл музейдің жылына бір рет (мүмкін үлкен музейлерде бірнеше рет болуы да мүмкін) бір мезетте тарихқа, мәдениет пен музейге қызығатын үлкен аудиторияны жинауға және шақыруға мүмкіндігі бар екендігін көрсетеді.

«Музей түні» алдымен жастар мен мектеп оқушыларына арналған квест ойынымен басталады. Бұл жастардың тарихтың жұмбақ тұсын табуға жол ашатын тартымды ойын. Музей аумағында қазақтың ұлттық ойындары садақ ату, арқан тарту ойындары ойналады. Сонымен қатар шығармашылық ойындар да болады. Яғни сақ мың бояуы, гипстен жасалған түрлі мүсіншелерді бояуға және петроглифтердің көшірмесін жасауға мүмкіндік туады. Сондай-ақ Қазақстан Суретшілер одағының мүшесі Қ. Қ. Көдековтың «Ғасырлар толғауы» және шәкірті Т. Қ. Калиеваның «Шамшырақ» атты көрмелерін және «Aspan» баспасының кітап көрмесін тамашалай алады. «Ұста Дәркембай» музейі «Шеберлер жауһары» атты көрмесімен бірге осы түні арнайы шеберлік сабақтарын көрсетеді. Байдаралы отбасы ерте көшпенділердің «Бес қару» жауынгерлік өнерін көпшілікке ұсынбақ.

Бұл түні Еңбекшіқазақ ауданы Қаракемер мәдениет үйінің өнерпаздарының концертін, балалар жылына орай «Айлин» және «Renior art» шығармашылық орталықтарының «Бәрі өз қолымызда» атты көрмесін тамашалауға мүмкіндік туады.

Алматы облысының балалар мен жасөспірімдер спорттық туризм және экскурсия орталығының білім алушыларының шеберлік сабақтары мен жаттығулары да көпшілік қауымның назарына ұсынылады.

Шара осы түннің символикалық оқиғасы «Сақ алауын» жағумен аяқталады.

Қосымша ақпараттарды «Есік» қорық-музейінен алуға болады.

Мекен-жайы: Алматы обл., Еңбекшіқазақ ауданы, Рахат а/о, Өрікті ауылы, Есік-Александровка жолы 6,6 шақырым, құрылыс 2. «Есік» Мемлекеттік тарихи-мәдени қорық-музейі.

Тел/ф: 8 727 306 91 30, 8-727-391-34-58 Тел. 8 707 753 7878, 8 705 566 0885

e-mail:[issyk@inbox.ru](mailto:issyk@inbox.ru), вебсайт: [www.issykrm.kz](http://www.issykrm.kz)

<https://www.facebook.com/issykzapovednikmuzey/>

<https://www.instagram.com/issykzapovednikmuzey/>